IIG ลุยขยายฐานลูกค้าองค์กร ปักหมุดรายได้ปีนี้ทะลุ 900 ลบ.
IIG ร่วมงาน “Opportunity Day” โชว์ผลงานไตรมาส 1/65 ออลไทม์ไฮ ปักธงผลงานปี 65 รายได้แตะ 900 ลบ. เดินหน้าขยายตลาดลูกค้าองค์กร เพื่อรองรับกับการให้บริการลูกค้า
IIG ร่วมงาน “Opportunity Day” โชว์ผลงานไตรมาส 1/65 ออลไทม์ไฮ ปักธงผลงานปี 65 รายได้แตะ 900 ลบ. เดินหน้าขยายตลาดลูกค้าองค์กร เพื่อรองรับกับการให้บริการลูกค้า
1 มิ.ย. 2565

นายสมชาย เมฆะสุวรรณโรจน์ ประธานเจ้าหน้าที่บริหาร พร้อมด้วย นางเกวลิน เลศะวานิช ผู้อำนวยการฝ่ายบัญชีและการเงิน และ นางสาวชนกนันท์ เทียมรัตน์ นักลงทุนสัมพันธ์ บริษัท ไอแอนด์ไอ กรุ๊ป จำกัด (มหาชน) หรือ IIG ร่วมนำเสนอข้อมูลผลประกอบการไตรมาส 1/2565 และทิศทางการเติบโตของกลุ่มบริษัทในงานบริษัทจดทะเบียนพบผู้ลงทุน (Opportunity Day) ผ่านช่องทางออนไลน์
ทั้งนี้ ผลประกอบในไตรมาส 1/2565 บริษัทสร้างรายได้และทำกำไรสูงสุดเป็นประวัติการณ์ โดยมีกำไร All Time High  อยู่ที่ 28.58 ล้านบาท เพิ่มขึ้น 17.22 ล้านบาท หรือเติบโตถึง 151.6% และรายได้รวม 222.62 ล้านบาท เพิ่มขึ้น 70.72 ล้านบาท หรือ 46.6% เมื่อเทียบกับช่วงเดียวกันของปีก่อน
โดยมีรายได้จากธุรกิจด้านการบริหารจัดการความสัมพันธ์กับลูกค้า (CRM) เป็นหลัก มีรายได้อยู่ที่ 112.74 ล้านบาท เพิ่มขึ้น 28.38 ล้านบาท หรือ 33.6%  และธุรกิจด้านการวางแผนทรัพยากรองค์กร (ERP) ที่มีรายได้เติบโตอย่างก้าวกระโดดอยู่ที่ 92.54 ล้านบาท เพิ่มขึ้น 36.63 ล้านบาท หรือ 65.5% จากการทำ Digital Transformation ขององค์กรธุรกิจต่างๆ ที่ต้องการนำเทคโนโลยีด้าน Enterprise Solution ที่ทันสมัยเข้าไปใช้ในการปรับปรุงการดำเนินธุรกิจให้มีความคล่องตัวและสร้างความได้เปรียบทางการแข่งขัน และปัจจุบันบริษัท มี Backlog อยู่ที่ 422 ล้านบาท โดยคาดว่าจะสามารถรับรู้รายได้เข้ามาเกือบทั้งหมดในปีนี้
ทั้งนี้ บริษัทพร้อมเดินหน้าขยายธุรกิจตามแผนงานที่วางไว้ เพื่อตอบรับกับโอกาสทางธุรกิจ และผลักดันผลการดำเนินงานในปี 2565 ให้เติบโตอย่างต่อเนื่องตามเป้า โดยวางกรอบรายได้  900-950 ล้านบาท และขยายตัวเพิ่มขึ้น 35-40% พร้อมนำเสนอ Solution ใหม่ๆ เพื่อให้บริการลูกค้าเพิ่มมากขึ้น รวมถึงการขยายธุรกิจใหม่ ๆ และการลงทุนในการเข้าซื้อกิจการ (M&amp;A) ที่จะช่วยสร้างกำไรและผลตอบแทนแบบยั่งยืน
โดยคาดว่าจะเห็นความชัดเจนมากขึ้นในช่วงครึ่งปีหลัง พร้อมกันนี้จะยังคงรุกตลาดลูกค้าองค์กรขนาดใหญ่ รวมถึงขยายตลาดกลุ่มธุรกิจลูกค้าองค์กรขนาดกลางให้มากขึ้น โดยได้เพิ่มจำนวนบุคลากรทุกระดับ เพื่อรองรับกับการให้บริการลูกค้าและการเติบโตของบริษัท